Par sigûr e je un esempli di chê che in matematiche si clame proporzionalitât invierse.
Di ce fevelìno? De tindince dal president de provincie di Udin di sparâle gruesse e di berlâ a fuart. No savìn di ce che e dipent, però la sô e je une tindince gjenerâl che si palese cuntune intensitât particolâr propit cuant che al fevele de lenghe furlane, de normative di tutele e de sô metude in vore.
In tantis ocasions o vin la impression che – ancje in graciis dal cidinôr di tancj altris di lôr, che a tasin e i lassin a lui dut il spazi – al dopri chestis cuistions juste par fâsi propagande e par platâ la sô scjarse azion concrete propit in chest cjamp.
Compagn dal Freddy de cjançon di Fred Buscaglione, che al veve il «whisky facile», il president de Provincie di Udin al à la declarazion «facile» e al ven judât in chest de bande di un sisteme mediatic e informatîf che al è simpri sensibîl aes sôs sparadis.
L’efiet di cheste ande al è che, in particolâr, ancje cuant che al dîs alc di sest, al rive a fâ passâ il messaç contrari.
Par esempli se al declare “urbi et orbi” che al è ben insegnâ il furlan ai fruts, al fâs vignî la voie di fâ dut une altre robe e fintremai di fâur cjantâ ai fruts l’imni di Mameli (robis di clamâ Telefono Azzurro…).
Par no fevelâ di cemût che la robe e je stade doprade par fâ un sondaç in cont de opinion de int sul argoment.
Ma forsit chest nol è un probleme par lui, stant che il so intindiment nol è chel di indreçâ la opinion publiche a pro dal furlan ma ben chel di mostrâsi lui, su la stampe e par television.
Une altre sparade di cheste fate e je chê de setemane stade, cuant che al à berlât cuintri de Regjon, che no da fûr par ordin ai ents locâi i fonts statâi previodûts pe metude in vore de Leç 482/1999.
Al pues stâi che i timps dal ripart a sedin stâts masse luncs e in chest sens al podarès vê ancje reson, però al è un però: anzit, doi.
La sô berlade e je suspiete pai timps – al somee che le vedi fate juste intant che al veve za ricevude la comunicazion dal contribût pal 2012, daûr di un at aministratîf dal mês di Fevrâr – e soredut e je une vore discutibile tai cuntignûts, stant che al domande che e vegni scancelade la gjestion aministrative e organizative regjonâl di chei bêçs dal Stât, che e diven de metude in vore dal Statût di autonomie e duncje de rilevance de presince chi di nô des comunitâts furlane, slovene e gjermaniche.
Mancul mâl che al è un difensôr des autonomiis…
Si pues zontâ ancje alc in cont de lenghe furlane e di ce che e fâs Provincie di Udin cui bêçs de leç 482/1999 e cun chei altris che i rivin de Regjon pes ativitâts culturâls par furlan: segnaletiche stradâl là che, par esempli, impen di “Orçan” si lei “Orzàn” (sic!) e fintremai “Centri Commercial” (sic! sic! sic!) al puest di “Centri comerciâl” (viodût timp indaûr su la strade tra Paulêt e Remanzâs), iniziativis culturâls “dialetantis” e autoreferenziâls e soredut propagande personâl grandonone(in maniere coerente cuntune cierte proporzionalitât invierse).
Par no fevelâ di ce che no fâs. Par esempli: isal pussibil che chest ent, che il so president al conte che i ten une vore ae lenghe furlane e ae furlanetât, no si visi de Union Scritôrs Furlans e de riviste Gnovis Pagjinis Furlanis?
Al somee propit di sì, cemût che si lei achì e achì
Cemût disevial chel? «Meditate, gente, meditate».
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn